Regøringsstationen ved Lindholm Station larmer for meget. Det viser en støjmåling, som Aalborg Universitet har foretaget.

Naboerne til rengøringsstationen i Lindholm har kæmpet i mere end et år om at få gjort noget ved larmen fra togrengøringen, men endnu uden held. Transportminister Carina Christensen har flere gange afvist, at hun har ansvaret og sendt bolden tilbage til Aalborg Kommune. Men nu har naboerne med Henrik Nielsen i fortrop fået ammunition til at gå videre med sagen. En støjmåling viser nemlig, at støjen i dagtimerne er på 38,8 decibel, selv om den ifølge Miljøstyrelsen kun må være 25 decibel. Om natten er grænseværdien endda helt nede på 20 decibel. -Det er jo næsten dobbelt op og det er ikke til at holde ud. Jeg har efterhånden længe overvejet om jeg skal forsøge at sælge huset, forklarer Morten Kjær, der bor som nabo til rensestationen. Henrik Nielsen vil nu henvende sig til kommunen igen, og han er klar til at sætte en advokat på sagen, hvis kommunen vil sende den videre til trafikministeren endnu engang. Imens kæmper han og Morten Kjær videre. - Nu har det taget et år og fire måneder at finde ud af hvem der har ansvaret, så vi giver ikke op, siger Morten Kjær til TV2/Nord. DSB ønskede idag ikke at kommentere de nye målinger til TV, men siger i en fremsendt udtalelse: "DSB har en klar interesse i at overholde Miljøstyrelsens anbefalede grænseværdier, og vi er i tæt dialog med Aalborg Kommune med henblik på at finde en løsning. Vi har dog ikke yderligere kommentarer, før vi har modtaget og gransket rapporten," udtaler DSB's miljøchef Jesper Mølgård.